stanford-oval/wikipedia huggingface dataset:
האגף לחיילים משוחררים ומילואים
פעילות האגף והקרן

האגף פועל ואחראי למתן מידע וסיוע כספי בנושאים הבאים: ניהול מענק ופיקדון אישי לימודים, ייעוץ והכוונה, תעסוקה והכשרה מקצועית, זכויות והטבות, מכינות קדם אקדמיות, קורסים שונים, כנסים ועוד.
פעילות האגף והקרן > ייעוץ והכוונה

החייל המשוחרר זכאי לייעוץ והכוונה הניתנות בחינם בנושאי: לימודים, הכשרה מקצועית, תעסוקה, זכויות, הטבות וזכאויות למשוחררים במוסדות שונים. הייעוץ מתבצע על ידי יועצי הלשכות, הפזורות בארבעה מחוזות ברחבי הארץ: תל אביב והמרכז, חיפה והצפון, ירושלים ובאר שבע והדרום. בנוסף, זכאי החייל המשוחרר לייעוץ ואבחון תעסוקתי במכונים מקצועיים במחיר מיוחד ובהשתתפות של האגף והקרן. במכונים אלו, יוכל החייל המשוחרר לעבור אבחון אשר יסייע לו לפתח מודעות ליכולות השונות, לזהות אמונות ומכשולים הבולמים קבלת החלטה ואף להתקדם בהשגת יעדים בעולם הלימודים והתעסוקה.
פעילות האגף והקרן > לימודים

האגף והקרן מעניקים סיוע כלכלי לחייל המשוחרר לצורכי לימודים והשכלה, הן בשלב ההכנה ללימודים אקדמיים והן במהלך הלימודים האקדמיים עצמם. הדגש לסיוע ניתן בעיקר לחיילים בודדים משוחררים, תושבי פריפריה ואוכלוסיות מיוחדות אחרות. הנושאים במסגרת זו, בהם מסייעים האגף והקרן הם: השלמת 12 שנות לימוד, קורס הכנה לבחינה הפסיכומטרית, דמי מחייה ומימון מכינות קדם אקדמאיות, מימון לימודי תואר ראשון למגיעים מיישובי הפריפריה, מימון לימודים טכנולוגים במסגרת "לימודי הנדסאים טכנאים", השתלבות בתוכניות לימודים מיוחדות כדוגמת "אופקים להייטק". נוסף לכל אלה, האגף והקרן מנהלים מערך שלם של מלגות ללימודי תואר ראשון, באמצעות גופים ציבוריים ופרטיים.
תוכנית "ממדים ללימודים" פעלה מאז 2016 על בסיס תרומות של ארגון ידידי צה"ל בארצות הברית (FIDF), קרן "יחד למען החייל" וקרן אדמונד דה רוטשילד. התוכנית מעניקה לזכאים מלגות בגובה 2/3 משכר הלימוד האוניברסיטאי לתואר ראשון או לתואר שני. הזכאים למלגה: חיילים משוחררים ששירתו שירות מלא ותקין כלוחמים והם בעלי תעודת שחרור בכבוד-זהב, חיילים בודדים משוחררים, זכאי תשמ"ש-הורים, וחיילים משוחררים שהם עולים חדשים או בני מיעוטים, ששירתו שירות מלא ותקין והם בעלי תעודת שחרור בכבוד. הזכאים למלגה נדרשים לבצע 60 שעות התנדבות בקהילה בכל שנה מהתואר (בסך הכל 180 שעות לאורך כל התואר) או לבצע חמישה ימי מילואים בשנה (בסך הכל 15 ימי מילואים לכל התואר).
פעילות האגף והקרן > לימודים > חוק ממדים ללימודים

בתיקון מס' 24 משנת 2022 עוגנה התוכנית בחוק קליטת חיילים משוחררים ותמומן מתקציב המדינה. בהתאם לתיקון, במסגרת הקרן לחיילים משוחררים תוקם קרן שתשמש למימון 75% משכר הלימוד במוסד להשכלה גבוהה או במוסד לאמנות לחייל משוחרר הנמנה עם אחת מהאוכלוסיות הבאות, "שהשירות בצה"ל מאתגר ומורכב בעבורן במיוחד": שירת כלוחם, אושרו לו תשלומי משפחה להורי חייל, הוא חייל משוחרר בודד, הוא בן האוכלוסייה הערבית, לרבות הדרוזית והצ'רקסית ואו שהוא עולה חדש. בשנת 2021 החלה תוכנית מיוחדת של הכשרות הייטק בתחום DevOps לחיילים משוחררים ומסיימי שירות לאומי. התוכנית הוקמה בשיתוף האגף והקרן לחיילים משוחררים כחלק מתוכנית הלימודים במכללת INT.
פעילות האגף והקרן > כנס משתחררים

הכנס הוא הפנינג הנערך שלוש פעמים בשנה בסינמה סיטי ראשון לציון בעבור חיילי צה"ל העומדים לפני שחרור. הכנס כולל הרצאה על זכויות החיילים המשוחררים, הרצאות בחירה בנושאים שונים ויריד תעסוקה ולימודים. מיקום הכנס משתנה מעת לעת ונערך בעבר גם בגני התערוכה בתל אביב.
בכנס מציגות חברות משאבי אנוש המציעות אפשרויות תעסוקה וגם מוסדות לימוד בהם אוניברסיטאות רבות הסוקרות את מסלולי הלימוד הפתוחים בפני החיילים המשחוררים. כמו כן, חברות נוספות מפרסמות את שירותיהן בהם בנקים, קורסי פסיכומטרי וחברות קוסמטיות כהסרת שיער בלייזר או הסרת משקפיים תוך מתן הנחות ומבצעים נרחבים.
ההשתתפות בכנס היא חובה על פי פקודות מטכ"ל.
פעילות האגף והקרן > קורס משתחררים

קורס משתחררים הוא מערך סדנאות ההכנה לקראת השחרור לאזרחות שמפעיל צה"ל בשיתוף האגף והקרן לחיילים משוחררים. הקורס בן כשבוע כולל תכנים והדרכות למעבר קל מהמסגרת הצבאית להשתלבות באזרחות. בקורס נלמדים עקרונות לכתיבת קורות חיים, הצגה עצמית בראיון עבודה, בחירת מסלול לימודים לתואר ראשון או לימודי תעודה, הסבר על זכויות החייל המשוחרר וקבלת החלטות.
מנהלי האגף והקרן

| שם | תקופה |
| --- | --- |
אל"ם (מיל') עזי פרל: 1994 עד 2003
חיים אומן: 2003 עד 2011
חמדה מרק: 2012 עד ספטמבר 2019
ענבל פז פיטל: אוקטובר 2019 עד ספטמבר 2021
אל"ם (מיל') איל הנס: מאוקטובר 2021
ראו גם

שירות בצה"ל
המחלקה לענייני חיילים משוחררים של ארצות הברית
הערות שוליים

1 2  מחשבון מענק ופיקדון אישי, באתר האגף והקרן לחיילים משוחררים במשרד הביטחון
↑  הכרה בקורסים למימוש הפיקדון לחיילים משוחררים, באתר משרד העבודה, ‏2021
↑  פיקדון אישי עד 5 שנים מסיום השירות, באתר האגף והקרן לחיילים משוחררים
↑  פיקדון אישי לחיילים משוחררים ומסיימי שירות לאומי-אזרחי, באתר כל זכות
↑  שאלות ותשובות על הפיקדון הצבאי, באתר לימודים בישראל, ‏2023
↑   מהיום - מושכים את כספי הפיקדון האישי מבלי לצאת מהבית, באתר צה"ל, 4 באוגוסט 2020
↑   מייא הררי, כל מה שאתם צריכים לדעת על תוכנית 'ממדים ללימודים', באתר צה"ל, 18 בספטמבר 2021;
מלגת "ממדים ללימודים", באתר האגף והקרן לחיילים משוחררים
↑  הצעת חוק קליטת חיילים משוחררים (תיקון מס' 24) (קרן להשתתפות במימון לימודים במוסדות להשכלה גבוהה - ממדים ללימודים), התשפ"ב-2021, ה"ח הממשלה 1455 מ-26 באוקטובר 2021(הקישור אינו פעיל, 26.10.2023)
↑  הצעת חוק קליטת חיילים משוחררים (תיקון מס' 24), התשפ"ב-2022, באתר הכנסת
↑  הכשרה טכנולוגית בהייטק - DevOps, באתר האגף והקרן לחיילים משוחררים
↑  כנס משתחררים באתר "שבוז"
↑  - טיפול בחיילים משתחררים ומשוחררים
שי רביבו

שי רביבו (נולד ב-13 בדצמבר 1986) הוא כדורגלן עבר ישראלי ששיחק בעמדת הקשר, אחיהם הצעיר של הכדורגלנים חיים רביבו ודוד רביבו ודודו של המגן רוי רביבו.
קריירה

רביבו התחיל לשחק כדורגל במחלקת הנוער של מועדון ספורט אשדוד, וב-15 באפריל 2004 ערך את הופעת הבכורה שלו בקבוצה הבוגרת של המועדון, בניצחון 3–0 נגד הפועל פתח תקווה. בינואר 2007 הושאל להפועל אשקלון מהליגה הלאומית עד לסיום העונה, בה רשם 5 הופעות בליגה ואף הגיע עמה לגמר גביע המדינה. לקראת עונת 2007/2008 חזר רביבו לסגל מ.ס. אשדוד ושותף במשחקי הקבוצה בגביע הטוטו, אך בינואר 2008 הושאל להפועל רמת גן עד לסיום העונה. ב-12 בינואר 2008 הבקיע את שער הבכורה שלו בקריירה, בניצחון 1–0 נגד הפועל רעננה. לקראת עונת 2008/2009 האריך רביבו את תקופת השאלתו בקבוצה לעונה נוספת, בה כבש ארבעה שערים ובסיומה העפילה הקבוצה לליגת העל אחרי 19 שנות היעדרות.
בתחילת עונת 2009/2010 חזר למ.ס. אשדוד, ושותף ב-24 משחקי ליגה. בעונת 2010/2011 לא שותף במשחקי הקבוצה, ובינואר 2011 שוחרר מהמועדון, וכעבור שבועיים חתם בהפועל תל אביב. ב-4 באפריל 2011 ערך את הופעת הבכורה שלו במועדון, כשנכנס כמחליף בדקה ה-87 בניצחון 2–0 על הפועל פתח תקווה. במחזור האחרון לעונה זו ערך את הופעתו השנייה והאחרונה בהפועל תל אביב, כשפתח בהרכב בהפסד 1–2 לעירוני קריית שמונה. לקראת עונת 2011/2012 חתם בהפועל חיפה, במדיה ערך שלוש הופעות בגביע הטוטו והופעה אחת בליגת העל, אך ב-15 בספטמבר 2011 חזר למ.ס. אשדוד, ועד תום העונה שותף בארבעה משחקי ליגה.
ב-20 בספטמבר 2012 חתם רביבו במכבי הרצליה מהליגה הלאומית, ובמדיה כבש שישה שערים ב-27 הופעות בעונת 2012/2013. ב-12 ביוני 2013 חתם בהפועל פתח תקווה. במדיה כבש חמישה שערים ב-35 הופעות, ובתום עונת 2013/2014 העפיל עמה לליגת העל. ב-5 בספטמבר 2014 חתם בהפועל אשקלון מליגה א'. רביבו סיים את העונה עם 17 שערים והיה מלך שערי הליגה ביחד עם סהר לוי מסקציה נס ציונה, והעפיל עם הקבוצה לליגה הלאומית. בתחילת עונת 2015/2016 כבש רביבו תשעה שערים בליגה הלאומית, אך ב-20 בינואר 2016 חתם במכבי שעריים מליגה א'. רביבו הבקיע עשרה שערים במדי הקבוצה עד תום העונה, והעפיל עמה לליגה הלאומית. בעונת 2016/2017 נפצע מספר פעמים עד שבינואר 2017 גמר את העונה.
לאחר כמעט שנתיים שלא שיחק, ב-3 ביולי 2018 חתם רביבו בהפועל אדומים אשדוד, העולה החדשה לליגה א', במדיה הספיק לכבוש שער אחד בארבעה משחקים לפני שנפצע וסיים את העונה.
מחוץ למגרש

בפברואר 2007 היה רביבו מעורב בתקרית דקירה ונשלח למעצר בית בן 5 ימים.
הערות שוליים

↑  דורון בן דור ואסף מרגלית, ‏שי רביבו חתם במ.ס. אשדוד: שמח לחזור הביתה, באתר ONE‏, 15 בספטמבר 2011
↑  אורטל עמר, ‏דיאמנט ושי רביבו בהרצליה, טלקר: יעזרו לנו מאוד, באתר ONE‏, 20 בספטמבר 2018
↑  אסי ממן, ‏איתי אלקסלסי ושי רביבו חתמו בהפועל פ"ת, באתר ONE‏, 12 ביוני 2013
↑  אביחי חיים, שי רביבו חתם בהפועל אשקלון, באתר גולר, 5 בספטמבר 2014
↑  רז זהבי וגיל מיכאלי, שי רביבו חתם במכבי שעריים: "מכיר את המטרות, חייבים לעלות ליגה", באתר דאבל פס, 20 בינואר 2016
↑  דוד נתן, מכבי שעריים: שי רביבו גמר את העונה, באתר ynet, 19 בינואר 2017
↑  אביחי דלאל, שי רביבו חתם בהפועל אדומים אשדוד, באתר דאבל פס, 3 ביולי 2018
↑  יואב ויכסלפיש‏, שי רביבו שוחרר ממעצר בית, באתר וואלה, 28 בפברואר 2007
איתמר שמשוני

| --- | --- |

 לידה:  23 ביוני 1980 (בן 44) 
 מקום לימודים:  תלמה ילין 
 תחום יצירה:  צייר, פסל
 בן או בת זוג:  דאנה איבגי 
 
איתמר שמשוני (נולד ב-23 ביוני 1980) הוא אמן ומרצה לאמנות ישראלי.
שמשוני בוגר תואר ראשון ושני מבצלאל. גוף עבודותיו של שמשוני מתמקד בחקר ההשפעה של האמנות על חיי היום יום ועל זליגת חיי היום יום לתוך עולם האמנות. שמשוני, אמן ורסטילי רב מדיומאלי, בוחן את ההשפעה באמצעות מגוון עבודות וידאו ופיסול. עבודותיו רוויות הומור, פשטות מתחכמת ואירוניה.[דרוש מקור] שמשוני הציג תערוכות יחיד ביניהם ב-Mana Contemporary בניו יורק, בסדנאות האמנים בירושלים, בפסטיבל Ars Electronica באוסטריה ובמרכז ZKM בגרמניה. את עבודותיו ניתן למצוא באוספים בארץ ובארצות הברית. נוסף על פעילותו האמנותית שמשוני מרצה במחלקה לאמנויות המסך ובמחלקה לעיצוב תעשייתי בבצלאל ומלמד בקמפוס אריסון לאמנות.
שמשוני הוא צייר, פסל ואמן וידאו ישראלי. בעבודותיו חוקר שמשוני את ההשפעה של האמנות על חיי היום יום ועל זליגת חיי היום יום לתוך עולם האמנות. שמשוני הושפע בין השאר מהאמן האמריקאי ז'אן מישל בסקיה ומאבי אסכולת הרדי מייד מרסל דושאן.
ביוגרפיה

הוא עוסק באמנות מצעירותו ובוגר תיכון תלמה ילין לאמנויות. את שירותו הצבאי העביר שמשוני ביחידה שתפקידה הייתה לתת מענה לטווח ארוך למצוקות של חיילים, שבה נתן ביטוי לחשיבתו היצירתית.[דרוש מקור] בשנת 2002 החל את לימודיו במחלקה לאמנות בבצלאל BFA שאותם סיים בהצטיינות בשנת 2006. בין מוריו נמנו נחום טבת ועידו בראל. במהלך לימודיו לתואר הראשון השתתף בתוכנית חילופי סטודנטים ולמד במכון פרט בניו יורק (Pratt Institute, New York).
בשנת 2009 הציג את העבודה "משחק העונה", שבה הוא נראה מצייר על בד רחב ידיים בעוד שני פרשני ספורט, זוהיר בהלול ודני דבורין, מפרשים את תנועותיו. במסגרת זו, באמצעות השילוב בין ספורט לאמנות בוחן ומבקר שמשוני את המצב הקיומי בעולם המודרני. העבודה הוצגה במסגרת יריד האמנות צבע טרי.
בשנת 2010 החל את לימדיו לתואר שני באמנות בבצלאל MFA שאותו סיים בשנת 2012 בהצטיינות. עם סיום לימודיו הציג שמשוני במסגרת תערוכת הבוגרים את "סטוני 1.0" אשר זכה לפרס המצוינות מטעם נשיא בצלאל, הוצג בעולם ונרכש לאוסף אמריקאי.[דרוש מקור] העבודה משלבת בין עולם האבלות לטכנולוגיה המודרנית ומציפה את השאלה הפילוסופית של תפקיד וגבולות הטכנולוגיה בפעולות פשוטות אך אישיות.
בשנת 2011 החל שמשוני ללמד בקמפוס אריסון לאמנות ובשנת 2017 התמנה לתפקיד ראש המגמה לאמנות הפלסטית וכן מלמד במחלקה לאמנויות המסך, בבצלאל אקדמיה לאמנות ועיצוב, ירושלים. בשנת 2014 החל ללמד גם במסלול לעיצוב וטכנולוגיה בלימודי התואר השני בבצלאל.
בשנת 2014 החל את הפרויקט Toys R Art, אשר חלקו הראשון הוצג בארץ והמשכו Toys R Art Factory הוצג במאנה קונטמפוררי כאקורד סיום לארבעת חודשי שהותו במתחם. את פסליו בפרויקט הנמשך גם כיום[דרושה הבהרה] יוצר שמשוני באמצעות עשרות צעצועים- חלקי רדי מייד (מן המוכן), השוכנים אצלו בסטודיו. שמשוני מיישם את הגדרתו של אנדרה ברטון אשר הגדיר את הרדי מייד כחפץ תעשייתי שהודות לבחירת האמן בו, מועלה לדרגת אמנות- כך קורה שצעצועים, מוצר נפוץ בכל בית, הטומנים בחובם ערכים גלויים וסמויים מעוררים את סקרנותו של שימשוני ומשמשים כחומר ביד היוצר ליציקת מארג חדש של ערכים זהויות ותכנים. הפיסול האמנותי הוא ההופך את הצעצוע היומיומי לאובייקט אמנותי.
בשנת 2015 הציג את עבודתו מאסטארצ'אט בסדנאות האמנים בירושלים. במסגרת הפרויקט הזמין ארבעה ציירים ישראלים- יאיר גרבוז, מרים כבסה, יצחק לבנה וזויה צ'רקסקי לסדרה של שיחות וירטואליות. הפרויקט נערך כולו כתוכנית ריאליטי והיווה אמירה נוקבת אך הומוריסטית על שדה האמנות, נושא שהופיע בעבודותיו המוקדמות וממשיך ללוות את שימשוני גם ביצירה זו.
גוף העבודות של שמשוני מתבונן באופן אירוני ורפלקסיבי על עולם האמנות כחלק מתרבות הצריכה.[דרוש מקור] שמשוני פועל במרחב ההומור וחותר להציג נקודת מבט לא שיגרתית על החיים, כזו המחברת ומנגישה את האמנות הגבוהה לקהל הרחב. היצירות קוראות תיגר על החיים, האמנות, הזליגה של הטכנולוגיה ועל האופן שבו אנו כחברה וכפרטים צורכים אמנות.
שמשוני נישא בשנת 2007 לשחקנית דאנה איבגי ואב לשני בנים. מתגורר בשכונת שפירא בדרום תל אביב.
השכלה

2006-2002 - BFA, בצלאל אקדמיה לאמנות ועיצוב, ירושלים
2005 - חילופי סטודנטים Pratt Institute, ניו יורק
2012-2010 - MFA, בצלאל אקדמיה לאמנות ועיצוב, ירושלים.
תערוכות > תערוכות יחיד

2006 - הפתיחה, גלריה נגא לאמנות עכשווית, תל אביב
2010 - דו ראשי עם ברק זמר, גלריה על הצוק, נתניה
2014 - Toys R Art Factory, מאנה קונטמפוררי, ניו יורק
2014 - Toys R Art, סטודיו B6, תל אביב
2015 - מאסטרצ'אט, סדנאות האמנים ירושלים, אוצרת: מעין שלף
2016 - אגדת דשא, גלריית דנה, קיבוץ יד מרדכי, אוצרת: רווית הררי
2017 - בית האמנים, תל אביב, אוצר: שחר מרקוס (קיץ 2017).
תערוכות > תערוכות קבוצתיות

2005 - ארטיק 7, המוזיאון לאמנות ישראלית רמת גן, רמת גן
2006 - ארטיק 8, הגלריה האוניברסיטאית, תל אביב
GangBang, גלריה מנשר, תל אביב
אמנות הארץ 5, מתחם רידינג, תל אביב (עוזר לאוצרת טל בן צבי)
2008 - Attitude, גלריה ברבור, ירושלים
צבע טרי, יריד אמנות עכשווית, תל אביב
2009 - הביאנלה לאמנים צעירים מאירופה ומהמזרח התיכון, סקופיה, מקדוניה
אמנים בעבודה, הגדה השמאלית, תל אביב
צבע טרי 2, יריד אמנות עכשווית, תל אביב
2011 - זיגזוגים, גלריה נוזהא, יפו
מה זה נקרא לפרש מסורת?, מוזיאון נחום גוטמן לאמנות, תל אביב
2012 - ARTandPRESS, מרכז ZKM לאמנות וטכנולוגיית מדיה, קרלסרוהה, גרמניה
Who is Afraid of Identity תערוכה נודדת, טאיפיי, ברלין, תל אביב
יש אליפות, מוזיאון ארץ ישראל, תל אביב
ARTandPRESS, מוזיאון Martin-Gropius-Bau, ברלין
2013 - Il Machine, פסטיבל Ars Electronica, אוסטריה
מכונות של תשוקה, גלריה חנינא, תל אביב
2015 - חיפוש קרוב, בית בינימיני המרכז לקרמיקה עכשווית, תל אביב
2016 - ״חיפוש קרוב-חומר וצילום״, המוזיאון לצילום, תל חי, אוצרות: רוני בן ארי וטליה טוקטלי
2017 - ״אבן, נייר ומספריים: אמנות ומשחק״, מוזיאון חיפה לאמנות, אוצרת: עדי שלח
2017 - ״בני אנוש אינם יכולים לגשת״, גלריית המדע, דבלין, אירלנד.
פרסים ומלגות

2005-2004 - מלגת קרן שרת, קרן אמריקה ישראל
2007-2006 - מלגת קרן שרת, קרן אמריקה ישראל
2007 - פרס הצטיינות באמנות מטעם בנק לאומי
2011 - מלגת לימודי המשך, בצלאל
2012 - בחירת נשיא בצלאל
מלגת הצטיינות בלימודי המשך, בצלאל
2017 - מענק מטעם המפעל לפרויקטים מיוחדים, עיריית תל אביב-יפו.
הוראה וקטלוגים

החל משנת 2011 - מרצה במחלקה לאמנויות המסך בבצלאל אקדמיה לאמנות ועיצוב, ירושלים
2015-2011 - קמפוס אריסון לאמנות
החל משנת 2014 - מרצה במחלקה לעיצוב טכנולוגי בלימודי התואר השני בבצלאל אקדמיה לאמנות ועיצוב, ירושלים
2015 - קטלוג תערוכת יחיד מסטארצ'אט.
גלריית תמונות > פסלים

Batman 2014, Mixed Media, 60x70x40 cm
The Painter 2014, Mixed Media, height 70 cm
Mechanical Cat 2014, Mixed Media, 50x30x25 cm
Cookie Shrimp 2014, Mixed Media, 25x50x10 cm
Local Music Machine 2012, Mixed Media,160x100x60 cm
London 2014, Mixed Media, 20x15x5 cm
Lassie 2014, Mixed Media, width 45 cm
Sugar Horse 2014, Mixed Media, 15x10x5 cm
Selfie#2 2014, Mixed Media, 5x40x30 cm
Diego 2014, Mixed Media, 50x30x10 cm
גלריית תמונות > עבודת וידאו

משחק העונה 2009, 12:38 דקות, סרטון  באתר יוטיוב
לוין קיפניס

| --- | --- |
לוין קיפניס ובנו הבכור שי בתחילת שנות ה-30
לוין קיפניס ובנו הבכור שי בתחילת שנות ה-30
 לידה:  17 בנובמבר או 6 בדצמבר 1888 האימפריה הרוסית אושומיר (אוק'), רוסיה
 פטירה:  20 ביוני 1990 ישראל תל אביב-יפו, ישראל
 מדינה:  ישראל 
 לאום:  יהודי
 מקום לימודים:  בצלאל אקדמיה לאמנות ועיצוב ירושלים 
 שפות היצירה:  בעיקר עברית וכן יידיש
 תחום כתיבה:  סופר ומשורר ילדים
 סוגה:  ספרות ילדים
 תקופת הפעילות:  1903–1990 (כ־87 שנים)
 צאצאים:  שי קיפניס, ניצה נריה קיפניס, טל קיפניס, נטע אדלמן קיפניס
 מספר צאצאים:  4 
 פרסים והוקרה:  חתן פרס ישראל לספרות ילדים (1978)
 
לֶוִין קִיפְּנִיס (17 בנובמבר או 6 בדצמבר 1888, י"ג בכסלו תרמ"ט (או 1 באוגוסט 1890, ט"ו באב ה'תר"ן או 17 באוגוסט 1894, ראו להלן), האימפריה הרוסית – 20 ביוני 1990, כ"ז בסיון ה'תש"ן, תל אביב) היה סופר ומשורר ילדים ישראלי, שכתב בעיקר בעברית וכן ביידיש. חתן פרס ישראל לספרות ילדים לשנת תשל"ח (1978).
ביוגרפיה

קיפניס נולד בעיירה אוּשוֹמִיר (Ушомир) שבפלך ווהלין, בתחום המושב היהודי של האימפריה הרוסית (כיום באוקראינה), לפסח קיפניס ורחל לבית ברויזמן, במשפחה בת 10 ילדים. בתעודת הזהות שלו וגם על מצבתו רשומה שנת לידתו 1894, אך נמצאו עדויות בכתב ידו לפיהן תאריך לידתו הוא 1 באוגוסט 1890. זאת ניתן לראות במכתב לבית הספר "בצלאל" ובו הוא כותב את גילו עם התאריך, ובהקדשה של תמונה לדודו בה הוא כותב את גילו עם התאריך. במועד כלשהו הוריד מגילו ארבע שנים, מסיבה שאינה ידועה.
אביו, שהיה שליח ציבור, שלח את לוין קיפניס ללמוד בחדר, שאותו לא אהב בגלל החינוך הנוקשה. מגיל צעיר ניסה את כוחו באמנות, בציור ובחיתוך עץ. אביו שראה את הפוטנציאל עודד אותו ללמוד כתב סת"ם. לעזרת כלכלת המשפחה כתב קיפניס מזוזות.
את צעדיו הראשונים בתחום הכתיבה עשה בעיתון שהוציא בסביבות גיל הבר מצווה: 'פרחי לוי'. הפרסום הראשון בעיתון של ממש היה של שירו "הילד החולה" בעיתון הילדים 'הפרחים' ב-1910 (תר"ע).
קיפניס הקים בעיירת הולדתו "חדר מתוקן", הקים ספרייה עברית וביים מחזות ילדים שכתב. בשנת 1913 (תרע"ג) עלה לארץ ישראל והשתלם בלימודי אמנות ב"בצלאל". מצוקת התכנים לילדי הגן הביאה אותו לכתוב שירים המותאמים לצורכי החינוך לטף בארץ ישראל, שהראשון בהם היה "חנוכיה ספרי נא לי מעשיה".
עם פרוץ מלחמת העולם הראשונה היה קיפניס שותף להקמת הוצאת "ספרייה קטנה לילדים" ביפו, שבהּ גם ראו אור סיפוריו הראשונים לילדי הגן, וזאת במקביל לעבודות כפייה בחקלאות שבהן הועסק על ידי הצבא העות'מאני.
בתום המלחמה עסק בהוראת ילדי התימנים בחדרה, ולאחר שנה שב לירושלים לפי הזמנת "בצלאל" על מנת לכתוב ולערוך תכנים לילדי הגן. במסגרת זו הוציא קובצי סיפורים ושירים לגננות, וערך את 'גננו', כתב העת הראשון בארץ ישראל לגננת העברייה.
בשנת 1921 קיבל על עצמו ניהול בית יתומים בצפת, וב-1922 נסע להשתלם באמנות בברלין בירת גרמניה, שם פרסם שלושה ספרים בגרמנית. בשנת 1923 שב ארצה והחל ללמד בבית מדרש למורים וגננות "לוינסקי". ב-1924 (תרפ"ד) נישא למרים לובמן, בת ראשון לציון (בתו של דב חביב לובמן), ולזוג נולדו שני ילדים - שי וניצה. המשפחה התגוררה במשך עשור בתל אביב, ואז הוחל בבניית בית עבורם בראשון לציון. ואולם כאשר נסתיימה הבנייה, ב-1935, חלתה מרים בדלקת ריאות ונפטרה. לאחר פטירתה התגוררה המשפחה בבית החדש במשך שנה, שאחריה שבו לתל אביב. בהמשך נשא שם לוין את דבורה קרסנוב, גננת-מורה. לשניים נולדו שני ילדים, טל (שנישא לחנה ליליין, נכדת אפרים משה ליליין) ונטע.
בשנת 1928 הקים קיפניס תיאטרון לילדים, שאותו ניהל 25 שנה וכתב לו הצגות רבות, תוך שאינו מזניח את תחומי היצירה האחרים הרבים שלו, וכן הוציא לאור שבועונים, שנתונים ומערכי לימוד רבים.
בשנת 1956 פרש מהוראה, והתמסר לכתיבה ופרסום. הוא היה פעיל כסופר במשך זמן שיא של 80 שנים רצופות – מ-1910 ועד 1990.
בין הפרסים שזכה בהם: פרס יציב (1962), פרס למדן (1976), פרס ישראל (1978) ועיטור אנדרסן (1988). יצירותיו ראו אור חוץ מעברית גם בשפות אנגלית, צרפתית, גרמנית, רוסית, ערבית ויידיש.
לוין קיפניס נטמן בבית העלמין קריית שאול. רעייתו דבורה נפטרה בשנת 2001 ונטמנה לצידו.
הנצחה

בשנת 1982 הוקם על ידי משפחת קיפניס במכללת לוינסקי לחינוך מרכז לוין קיפניס, המיועד לשוחרי ספרות הילדים והנוער. הוא מעניק שירותים לחוקרים, לתלמידי מחקר, למורים, לסטודנטים ולשוחרי ספרות ילדים ומאפשר עיון באוספים ארכיוניים.
ב-7 ביוני 1995, הנפיק דאר ישראל סדרה של 3 בולי דאר שהוקדשה לספרי ילדים. אחד מבולי הסדרה הוקדש לספר "המטריה הגדולה של אבא" שחיבר לוין קיפניס. על גבי הבול מופיע איור מתוך הספר שאיירה פזית מלר - דושי. מעצב הסדרה היה רונן גולדברג.
החל משנת 2018 מוצג במרכז קיפניס אוסף של 200 מקראות שתרם אליהו הכהן בסוף שנות ה-90 של המאה ה-20.
על שמו נקראים רחובות בבאר שבע ובתל אביב.
לוחית זיכרון על ביתו של לוין קיפניס ברח' ברנדייס 3 בתל אביב
קברו של קיפניס בבית העלמין קריית שאול
ביוני 2013 כתבו המלחין משה זורמן והמחזאי יוני להב את המחזמר מלך הילדים, על חייו של לוין קיפניס, מהחדר האפל לפרס ישראל.
יצירותיו

יצירתו של קיפניס משתרעת על פני כ-800 סיפורים, 600 שירים וכמאה ספרים לילדים. כתיבתו מאופיינת בסגנון קליל ושמח, נטול פאתוס ובה בעת בעל עושר ואסתטיקה. הוא הרבה להעניק ביצירותיו מסרים של עזרה לזולת והתנדבות למען האחר, כמו בסיפוריו המפורסמים "אליעזר והגזר" אודות שיתוף פעולה של מספר אנשים בהוצאת גזר ענק מהאדמה ו"נרקיס מלך הביצה", על הנרקיס שהיה היחיד שהסכים להשאיל את עצמו לרפא את מלך הצפרדעים ועל כך קיבל את כתרו. עוד מסיפוריו הידועים: "המטריה הגדולה של אבא", "אגוז של זהב" (סיפור על שני ילדים ואגוז מופלא לפסח), "שלושת הפרפרים" ו"מנורה וענפי זית" (אלגוריה על סמל המדינה).
קיפניס הרבה לכתוב שירים לילדים לחגי ישראל עקב המחסור שהיה אז בשירים לטקסים והפעלות בבתי הספר ובגנים, ביניהם היו "שנה טובה" (שנה הלכה שנה באה), "יום טוב לנו", "אורחים לחג", "לביבות" (קמח מן השק), "נר לי", "סביבון סוב סוב סוב", "שימו שמן", "אני פורים", "חג פורים", "חד גדיא" (על גבע רם על ראש התל, גרסה עברית שכולה חיובית), "סלינו על כתפינו", "הבה נרימה", "חנוכה חנוכה" ועוד. שירים מוכרים נוספים שכתב היו "רקפת", "שיר המסכות", "גינה לי", "מי יבנה בית", "המעפילים" ("העפילו") ו"ילד פלא". השיר "מלפפון" הוא השיר היחידי לו חיבר קיפניס מילים ומנגינה.
השיר האחרון שכתב קיפניס היה "אסיף" שהלחינה נורית הירש ועיבד גיל אלדמע.
קיפניס גם תרגם מספרות העמים: יו לופטינג, קרלו קולודי, קולומבוני, קמינסקי, ממשלי איזופוס ולה פונטיין, ממעשיות שארל פרו, כיפה אדומה של האחים גרים, הנס כריסטיאן אנדרסן ועוד.
לקריאה נוספת

לאה נאור, מלך הילדים לוין קיפניס, הוצאת יד בן צבי, 2009
נורית גוברין. "לוין קיפניס ויוסף חיים ברנר". בתוך: 'ברנר. "אובד-עצות" ומורה-דרך' משרד הביטחון – ההוצאה לאור ואוניברסיטת תל אביב, תשנ"א/1991, עמ' 235–291
לאה נאור, איך התחיל לוין קיפניס לכתוב שירי חגים?, מאזנים, באתר JSTOR, פ"א, 3–4 (אדר א' תשס"ח, אפריל 2008), עמ' 30–31. (המאמר זמין לצפייה במאגר JSTOR לאחר הרשמה)
ורד טוהר, "הסיפור 'כתר הנרקיס' מאת לוין קיפניס על רקע מקורותיו: נוסחאות הטקסט ופרשנותו", חמדעת ח (תשע"ה), עמ' 76–94
הערות שוליים

↑  רשומת הלידה המקורית - התאריך הלועזי והתאריך העברי ברשומת הלידה אינם תואמים https://data.jewishgen.org/imagedata/ukraine/Zhitomir_district%2F67-3-621%2F116.jpg?_gl=1*eqql1p*_gcl_au*MTc5NTczMTk1NS4xNzI4MTM0MTE0*_ga*MTgyMTUxOTY5My4xNzI4MTM0MTE0*_ga_208BGP69PE*MTcyODIwMzk2Ni45LjEuMTcyODIwNDI0Ni4wLjAuMA..
↑  ערך בוויקיפדיה האוקראינית; ערך באתר Jewish Gen (באנגלית)
↑  המכתב נמצא בארכיון "בצלאל"
↑  גב התמונה מופיע בספרה של לאה נאור, "מלך הילדים", בהוצאת יד בן צבי.
↑  דוד אסף‏, מתי נולד לוין קיפניס?, בבלוג "עונג שבת", 27 במרץ 2019
↑  כך העיד קיפניס בראיון לאתר דףדף, ולא כפי שסוברים רבים, השיר "חנוכיה יפהפייה".
↑  מרים סנפיר, שוש סיטון, גילה רוסו – צימט, מאה שנות גן ילדים בארץ ישראל, עמ' 39 - 80, מכון בן-גוריון לחקר ישראל והציונות, אוניברסיטת בן-גוריון, 2012
↑  חתני פרס ישראל תשל"ח, דבר, 10 במאי 1978
↑  IBBY, IBBY Honour List (1988), 1988, p.10.
↑  אודות מרכז לוין קיפניס
↑  אתר התאחדות בולאי ישראל, קטלוג בולי ישראל
↑  נדב שרגאי, "חושו, התעוררו ובנו ארצכם", באתר ישראל היום, 30 בנובמבר 2018
↑  אתר הספרייה הלאומית, ער: אלדמע גיל, "אסיף" (תווים), 4 קולות, מחבר/יוצר נורית הירש, לוין קיפניס (שירו האחרון של לוין קיפניס, ארכיון, סדרה B.
| --- | --- |
בקרת זהויות :  NLI: 987007300745205171  BnF: cb158622324 (data)  CiNii: DA16192807  GND: 124732623  ISNI: 0000 0001 0718 8884  LCCN: n85161495  MusicBrainz: 40018306-1cbf-4ce0-9872-210069a3e9d8  NLA: 35272866  NTA: 303472014  SNAC: w62b95qs  SUDOC: 242495397  VIAF: 79216148   WorldCat (עם VIAF): 79216148 
קובץ סיפורים ושירים של קיפניס
הסופרקאפ הרוסי ברוגבי

| --- | --- |
 ענף:  רוגבי
 תאריך ייסוד:  2014
 ארגון מפעיל:  פדרציית הרוגבי הרוסית
 מספר מתמודדים:  2
 מדינות משתתפות:  רוסיה רוסיה
 יבשת:  אירופה
 זוכה:  סטרלה אק בארס (זכייה ראשונה)
 הכי הרבה זכיות:  יניסיי (3 זכיות)
 
הסופר קאפ הרוסי (ברוסית: Суперкубок России по регби) הוא טורניר רוגבי רשמי בו משתתפת האלופה ומחזיקת גביע המדינה.
טורניר הסופרקאפ הוא משחק בין האלופה הנוכחית של רוסיה ומחזיקת גביע המדינה. אם קבוצה אחת זכתה ב"דאבל", לאחר שניצחה בשני הטורנירים, בגמר הגביע מתמודדת מולה פיינליסטית הגביע.
היסטוריה

מתחילה, משחק הסופרקאפ היה משחק המציין את תחילת העונה החדשה ברוסיה. מאוחר יותר, מסיבות כלכליות, המשחק שולב באליפות: כך למשל, משחק 2016 בין סלבה לקרסני יאר שוחק במוסקבה שבוע לפני מפגשם במשחק הפרמייר ליג בעוד בשנת 2017 שוחק המשחק בקרסנויארסק כחלק מהסיבוב הבא בליגת העל, כאשר יניסיי-STM אירחה את קובאן. מארגני המשחק תכננו לשנות את מתכונת הטורניר החל משנת 2018, אך בשנת 2018 המשחק לא התקיים וגם בעונה שאחריו.
הטורניר חודש בשנת 2024 ומתקיים מאז מדי שנה.
תוצאות

| שנה | זוכה | תוצאה | פיינליסטית | תאריך ומקום |
| --- | --- | --- | --- | --- |
| 2014 | יניסיי-STM | 15:6 | קרסני יאר | 7 במאי 2014   לוקומוטיב (סימפרופול) |
| 2015 | יניסיי-STM | 27:3 | סלבה מוסקבה | 9 במאי 2015   דינמו (מחצ'קלה) |
| 2016 | קרסני יאר | 22:3 | סלבה מוסקבה | 4 במאי 2016   סלבה (מוסקבה) |
| 2017 | יניסיי-STM | 64:20 | קובאן | 4 באוגוסט 2017   קרסני יאר (קרסנויארסק) |
| 2024 | סטרלה אק בארס | 19:19 (3:1 בפנדלים) | לוקומוטיב פנזה | 29 באפריל 2024   מורדוביה ארנה (סרנסק) |
| 2025 | יניסיי-STM |  | סטרלה אק בארס | 26 באפריל 2025   פטרובסקי (סנקט פטרבורג) |